Nobyembre 13, 2012
News Release
Ginsukna yana han Bagong Alyansang Makabayan Sinirangan Bisayas (BAYAN-SB) an pamulong ni An Waray Representative Florencio “Bem” Noel komo baton ha magkasurumpay nga isyu kontra ha pagin lehitimo han An Waray sulod ha balayan han Party List system. Kakulop han aga, nagpahamtang hin reaksyon hi Noel ha lokal nga radyo ngan ginbuong an maiha na hini nga pagmingaw.
Ha iya pahayag, gin-anunsyo ni Noel nga temporaryo niya ig-uundang an operasyon han ira opisina para “an napabulig ha ira nga mga tawo mangaro lugod ha BAYAN-SB agud masabtan kuno han mga tawo nga waray gud nira liwat mahibubulig.” Ha luyo nga bahin, nagpahayag hi BAYAN-SB Secretary General nga nasimang hi Noel ha mayor nga isyu, asya an: kanan An Waray haros waray balaudnon ha Kongreso pabor ha panmaihaan nga benepisyo han mga marginalized nga sektor.
Sumala han nahipatik ha lokal nga mantalaan, an negosyante ngan representante han An Waray nga hi Neil Benedict Montejo ginraday nga ira gintataglawas an “mga parag-uma, parupangisda, magtatrabaho, kablas ha syudad, ngan iba pa.” Ginklaro gihap ha ira website nga an termino nga An Waray nangangahulugan han “ang mga wala” ha Pilipino pero ginbuksas han BAYAN-SB nga hi Noel ngan Montejo in “may-ada” ngan mga multi-milyonaryo.
Samtang ginlinaw han BAYAN-SB ha publiko nga an ira nagin una nga pitad mayda ginhuhugutan nga basar-ha-kamatuoran nga pagbukiki han mga balaudnon nga prinsipal ginsurat han nasering nga partylist – diri la mga proyekto ngan programa – nga iya ginladawan “waray direkta nga kalabtanan ha mga sektor nga ira gin-aamkon nga pagtaglawasan.” Ginpahinumduman ni Berino hi Noel nga an tinaglawas ha Partylist, labaw ha ngatanan, usa nga magbaralaud ngan diri la simple nga tagdistribwer hin pondo han gobyerno.
Reperens:
JUN BERINO, SECRETARY GENERAL
Bagong Alyansang Makabayan – Eastern Visayas
bayansb@gmail.com, 0916-911-2676
ceb_Latn eng_Latn war_Latn war_Latn war_Latn war_Latn pag_Latn zho_Hans tgl_Latn zho_Hant